разкази с хумор за Оптимисти
Как да превъзмогнем влечението към алкохола

 Още със събуждането си вие сигурно се оглеждате за любимата бутилка. Не правете така. Пробвайте да мислите за нещо друго. Примерно за спорт... Не не бърчете нос, не правете грозни гримаси, става въпрос за съчетаване на полезното с приятното. Излезте на терасата поемете си широко дъх, вдишайте нещо различно от алкохолни пари... Огледайте се около вас. Не мислите ли, че терасата е задръстена от празни бутилки. Време е да ги изхвърлите. Съседа ви от долу ви гледа лошо... точно сега е време да му го върнете. Вземете една бутилка... /не пипай пълните става въпрос за празна/ и я хвърлете по него!

 Стана ви по добре нали? Продължавайте в същия дух. Докато комшията бяга на зиг-заг долу опитвайте се да го уцелите колкото се може повече пъти. Не цвилете от кеф толкова силно, защото ще напукате мазилката от вибрациите.

 Когато ви свършат бутилките се приберете обратно вътре. Облечете се и излезте да се поразтъпчите пред блока. Не ритайте кучето на комшията което е вързано за пейката отпред... Той заради вас смени болонката с питбул... Ще бъдете жестоко изненадан! Опитайте да поздравите с “Добро утро” съседката. Ще откриете, че съществуват и други думи освен “Наздраве”. Не фъфлете и не отваряйте широко устата си все пак вие не искате да задушите жената с алкохолни изпарения, нали!? Пробвайте да потичате... това ободрява /не само зелевата чорба прави това/. Съседите ви гледат учудено... не им обръщайте внимание те не знаят, че ставате нов човек. Гледайте да не се спъвате и падате много често. Все пак не е приятно а пък и ви се разваля интерфейса /не че и без това е достатъчно лош/. Когато се изморите приберете се в къщи и си направете салата. Не посягайте към бутилката, все пак салатата не е само мезе, а може да се използва и за ядене или гарнитура...

 Изкъпете се. Топлата вода е открита. Най-вероятно сте изпуснали това събитие докато сте били в алкохолен делириум. Водата не е вредна и се използва и за друго освен за разреждане на 70 градусов първак... повтаряйте си го често! А щях да забравя... сапуна е онова облото нещо което се пени и мирише различно от бирата. Уточнявам за протокола. 

 Обръснете се. Уредът подходящ за това се нарича самобръсначка. Това нещо металното с ножчетата с което по принцип трепете хлебарки в банята.

 Подстрижете се, това ще ви разсее от мислите ви за пийване. Сигурно ще ви учуди че фризьорката използва ножицата различно от вас. Вие все пак с нея режехте найлончето от гърлото на бутилката. Интересно нали?

 Усмихнете се на жена си. Тя най-вероятно ще ви помисли за пиян, все пак не ви е виждала трезвен. Простете й незнанието. Запишете се на курс за лечение на алкохолизъм. Там е пълно с оптимисти като вас. Ако не ви помогне то поне ще видите и други на вашето дередже. Не сте единствен... спокойно.

 Престанете да биете жена си, все пак тя може да се използва за по-приятни неща.

 И в заключение... ако всичко това не даде ефект, ами пийте си... Все пак това умеете да правите най-добре...